
_START_ARTICLE_
عبد الله بن لويحان
_START_PARAGRAPH_
الشاعر المشهور عبدالله بن عبدالرحمن بن عبد الله بن عثمان بن لويحان العنقري (1308-1402هـ) يُعد من الشعراء الأفذاذ الذين تميزت أشعارهم بالحكمة البليغة المؤثرة في النفوس، وجمال المفردة، وحلاوة التعبير. مما جعل الناس تحفظ أشعاره ويرددونها في كل زمان ومكان. والدته من عائلة الشاعر الشهير عبد الله بن سبيل، وعديله الشاعر الشهير أيضاً سليمان بن شريم.  له مساجلات ومحاورات مع شعراء عصره كسليمان بن شريم، أحمد الأزوري، محمد بن حصيص، أحمد الناصر، صقر النصافي، وغيرهم الكثير. وقد عاش شاعرنا الكبير في نفي بلدة الشِّعر والشعراء في الدوادمي، ثم انتقل للكويت لطلب الرزق، وعمل في الغوص لمدّة عشر سنوات تقريباً ثم عاد إلى نجد وأمتهن مهنة الزراعة في بلدة الشعراء، ثم انتقل لمدينة عنيزة وعمل في تجارة الإبل. بعد ذلك انتقل إلى مكة المكرمة واستقر في حي الشامية. وأشهر بيت حكمة لعبدالله بن لويحان يردده الناس: الحنظلة لو هي على شاطي النيل == زادت مرارتها القديمــة مــراره.
_START_SECTION_
سبب تسميته ب "لويحان"
_START_PARAGRAPH_
ينقل سعد الخويطر عن والده علي بن إبراهيم الخويطر الذي تربطه علاقة قوية بـ "لويحان" أن سبب تسميته بهذا الاسم أطلقت اصلاً على أحد أجداده المباشرين من العناقر من بني سعد بن زيد مناة من بني تميم، ووكان في بحبوحة من العيش وكان كريماً في الوقت نفسه وكان يلوح لعابري السبيل راجلين أو على ظهور الإبل، كان يلوح بكم ثوبه "المرودن" لاستضافتهم وإكرامهم وأخذ أخبارهم وكانوا يختصرون اسمه بـ "لويحان". والعناقر عشيرة أمراء وشعراء وفرسان وكرم في نجد يتفرع منهم آل خنيفر أمراء ثرمداء حتى الآن وآل معمر أمراء العيينة وآل أبوعليان مؤسسي مدينة بريدة وأمراء القصيم سابقاً لثلاث قرون وآل غنام أمراء جنوبية سدير.
_START_SECTION_
انتصاره على جميع شعراء بريدة الفحول الذين لعبوا معه في سوق الجردة
_START_PARAGRAPH_
انتقل إلى بريدة في حدود سنة 1341 هـ بدافع وأغراء من عديله ( سليمان بن ناصر الشريم ) حيث ألح عليه بالنزوح إليها لأن ابن شريم كان يسكنها في ذلك العهد. وتشير مصادر موثوقة إلى أن هناك ( صلة قرابة ) بين الشاعرين تتمثل في أن زوجتيهما أختان. حين حضر إلى بريدة كان لا يملك من المال أجرة السكن الذي يأوي إليه فعرض عليه عديله السكن معه في منزله مؤقتاً ريثما تتحسن أموره فرفض لويحان طلبه خشية مضايقته داخل بيته فلما لم يمتثل لقبول عرضه أمسك بيده وذهب به إلى ( جردة بريدة ) وهي سوق شعبي كبير للحاضرة والبادية فأشترى له ( بيتا من الشعر ) ثم حملاه إلى موقع قريب أرض فضاء شرق . وفي بريدة تعرف على الكثيرين من أهلها واختلط بشعرائها حيث مهد له السبيل سليمان بن شريم لأنه سبقه في معرفة الناس فأخذت المجالس والندوات الليلية تعقد بصفة دورية كل ليلة يجتمعون في بيت واحد منهم وكانوا يسمون مثل هذه الجلسات الدورية ( راتب ) لأنها مرتبة بالتناوب. أما في فصل الصيف فيستحب أن تعقد هذه الجلسات في جو هادي وعلى الهواء الطلق ( فوق رأس نفود ) بين بريدة وعنيزة.  انتصر على جميع الشعراء في جردة بريدة الذين لعبوا وترادوا معه كامثال ابن شريم والظاهري وغيرهم. يقال انه في ليلة من الليالي  ذهب أحد الجمهور لرجل كفيف يقال له ابن حصيص وضرب عليه الباب وطلب منه أن يأتي ويراد الشاعر لويحان ليغلبه فلما جاء إلى ملعب المراد فبدأ ابن حصيص بالهجوم على لويحان ببيت من الشعر مباشرة حيث قال: _NEWLINE_الا يالوح منتب لوح لوح مطوع قاري == شبيهك لوح عظم جادعينه بالمعاطين_NEWLINE_قعدت بديرة التجار لا بايع ولا شاري == قليل العرف مثلك مهو درك شين _NEWLINE_فرد عليه لويحان بالحال :_NEWLINE_انا لوح الا مني صفقتك عسر ماداري == لزوم تزوع ماكليت يارخو الجناحين_NEWLINE_انا منيب مثلك للطوافة ياولد ضاري  == الا شحوا هل الديرة تورسعت  الدكاكين_NEWLINE_انا رزقي على رب الخلايق واحد باري == معافيني ومقدرني وعن شرواك مغنين_NEWLINE_فقال له الشاعر الكفيف ابن حصيص اشهد بالله انك شاعر كررها ثلاثاً .
_START_SECTION_
ردية بين الملك فيصل وعبدالله بن لويحان
_START_PARAGRAPH_
قال لويحان _NEWLINE_الليله الليله الليله نبا الطاروق طرقٍ غريب_NEWLINE_مثل الدراهم إلى قاموا صيارفها يعدونها _NEWLINE_والله ما ادري يطيب لسيدي والا ترى ما يطيب_NEWLINE_ان كان ما ناسبت لك يا سنادي جزت من دونها _NEWLINE_فقال الملك فيصل _NEWLINE_الليله الليله الليله شواريبٍ تحد الشريب_NEWLINE_والاجنبيه إلى وردت على المارد يحدونها _NEWLINE_ياذيب ياذيب ياللي جر صوته في علو الشذيب_NEWLINE_ذكرت عيني وهلت واهملت من عقب مظنونها _NEWLINE_قال لويحان _NEWLINE_عندي خبر بك جروحٍ ما يسر بها علاج الطبيب_NEWLINE_مير انحروا روضة التنهات ساكنها يداوونها _NEWLINE_من قال أبا اصبر وأبا اكنا الجرح لين انه يجيه العزيب_NEWLINE_يصير بين الرجا والياس باعوها ويشرونها _NEWLINE_فقال الملك فيصل _NEWLINE_ما نيب زملٍ عليها من بعيد ولا قريبٍ طنيب_NEWLINE_يا عسرها وانت تحسبها ولو صديت يا هونها _NEWLINE_تراي لو صرت عنه ابعيد مرجاعي عليهم قريب_NEWLINE_والديره اللي نحل ابها عدانا ما يحلونها _NEWLINE_وفي ردية ثانية بين الملك فيصل واللويحان_NEWLINE_قال الملك فيصل _NEWLINE_خابرك تذكر بساتينٍ ثمرها الورد والهيل_NEWLINE_هو حاضرٍ نفعها والا متى حتنه يصيري_NEWLINE_بالحيل بالحيل يالويحان انا مشتاق بالحيل_NEWLINE_ليتك تشاور لنا الوقيّف كوده يستخيري_NEWLINE_قال لويحان _NEWLINE_من حال هاك البساتين النظيفة علّها السيل_NEWLINE_يقودني صوب حلو اثمارها خيط الحريري_NEWLINE_وقيّفها يا وسيع المعرفه ما يفهم القيل_NEWLINE_تثور بندق قليل الفود في وسط الجفيري_NEWLINE_قال الملك فيصل _NEWLINE_انا احسب انك على اللزمات بالقالات حلحيل_NEWLINE_تسعى لنا في طريق البيع والناقد بصيري_NEWLINE_حنا إلى من شرينا يحضرونك حزت الكيل_NEWLINE_وتشوف بالعين يا مشكاي ما قلبك غريري_NEWLINE_قال لويحان _NEWLINE_والله ما في يدي قوة ولا حيلة ولا حيل_NEWLINE_حيث ان حبي إلى شافوك يمضونه شعيري_NEWLINE_من طرد الصيد يذبح بالجفار وبالمغازيل_NEWLINE_واللي يجر السرايا للعدى لازم يغيري_NEWLINE_قال الملك فيصل _NEWLINE_الى غزينا عليهم فانت قيدوم الدواليل_NEWLINE_صيّور ما نلطم الخصمين بالحد الشطيري_NEWLINE_ويش انت خابر يوم انك جبت لي بعض المناديل_NEWLINE_تقول هذا مليته من زهر بستان غيري_NEWLINE_قال لويحان _NEWLINE_والله فلا ابغى فزوع ولا جرود ولا محاويل_NEWLINE_الناس في حكم رجالٍ على العالم خطيري_NEWLINE_ما ظن به كهربه تجذب كما يجذب التيل_NEWLINE_والا فلا صار شي اولا بعد قر القريري_NEWLINE_قال الملك فيصل _NEWLINE_لياس تيّس ولو صارت عواكيس وغرابيل_NEWLINE_صيّور ما يحمد المصباح سرايٍ يسيري_NEWLINE_الناس وقت الصرام كرام في كل المحاصيل_NEWLINE_واليوم نبغى كرمكم يوم جا وقت العصيري_NEWLINE_قال لويحان _NEWLINE_تراي اميّز المخراج قدام المداخيل_NEWLINE_بحال أبا اخشرك وبحال ترى منتب خشيري_NEWLINE_خادم وحامل سلاحي مالنا بالعدل والميل_NEWLINE_ولا يخاشر سلاطين الملوك الا الوزيري_NEWLINE_وفي ردية ثالثة بين الملك فيصل واللويحان_NEWLINE_قال لويحان _NEWLINE_هاضني براق ليليٍ تسارا_NEWLINE_لاح برقه واعترض في كل ديره _NEWLINE_يا طويل العمر كنا بالنهارا_NEWLINE_الله العم بالبيان وبالسريره _NEWLINE_فقال الملك فيصل _NEWLINE_شوفكم بالعين ولا بالخبارا_NEWLINE_كود توهف لي على حروة غديره _NEWLINE_خلنا باللوح بالمارد خشارا_NEWLINE_والخشير ملّزمٍ يخشر خشيره _NEWLINE_فقال لويحان _NEWLINE_يا أشقر الجنحان يا طير الحبارا_NEWLINE_انت تدري بالمضره والبريره _NEWLINE_اتعذر منك زينات العذارا_NEWLINE_اسمحوا لي بالكبيره والصغيره _NEWLINE_فقال الملك فيصل _NEWLINE_والله ان ودي مع الدرب انتبارا_NEWLINE_والسبور تروح قدام المغيره _NEWLINE_وش علامك تنحرف عني يسارا_NEWLINE_ما تبي مجراي والشسطه قصيره _NEWLINE_فغيّر الملك فيصل الطاروق بطاروق فريد وغريب من نوعه _NEWLINE_خفا ما على مثل خفا_NEWLINE_ولو كان بتخفونها _NEWLINE_اعرف القصير امن الطويل_NEWLINE_عسى القصر يكهل من بناه _NEWLINE_وفا اللوح ولا ما وفا_NEWLINE_لزا شدها يمتونها _NEWLINE_انا ما ادعيك بلا دليل_NEWLINE_ولا اضرب طواريق الفلاه _NEWLINE_فقال لويحان _NEWLINE_طفا سوها عني طفا_NEWLINE_مقالات لا تحيونها _NEWLINE_تسامح عسى عمرك طويل_NEWLINE_ومن جاز له درب مشاه _NEWLINE_صفا الوقت ولا ما صفا_NEWLINE_صعيبات وأقصر دونها _NEWLINE_سبب حملهم حملٍ ثقيل_NEWLINE_ولا كل من شاله قواه
_START_SECTION_
مما قاله الشاعر لويحان
_START_PARAGRAPH_
مما قاله الشاعر في الحث على مرافقة الأخيار، واكتساب الصفات الجميلة منهم التي تعود بالفائدة والصلاح:_NEWLINE_أنا رفيق الطيبين المناعير == اللي لهم كسب المعالي عشاقه_NEWLINE_حضر وبدو نطّاحة الشر والخير == صادقتهم وأخذت منه صداقه_NEWLINE_ومن أشهر قصائده التي قالها بأسلوب السهل الممتنع:_NEWLINE_يا حمامة غريبة عند باب السلام == شفت رسم الهوى باطراف جنحانها_NEWLINE_ذكرتني طواريق الهوى والغرام == حارت الرجل بالمسعى على شانها_NEWLINE_رسمها رسم نجد اللي سقاها الغمام == ياعرب كنّ زهر الورد باوجانها_NEWLINE_ليتني طفت معها بالحرم والمقام == أفهق الناس عنها وارفع اردانها_NEWLINE_عقبها العين ما ذاقت لذيذ المنام == من يلوم العيون بشوف خلانها_NEWLINE_أتنشد ولا جاني وكيد العلام == عسكر القلب عقبه مات سلطانه_NEWLINE_ومن أبيات الحكمة التي يقصد بها الشاعر الأهداف السامية والنبيلة، وكذلك انتقاؤه للعبارات المفيدة والمؤثرة التي تدل على تجاربه في الحياة:_NEWLINE_تسير الأقدار بالمخلوق تشريق وتغريب == برّق بزين القمر وإذا انتهى وقته يغيبي_NEWLINE_كلٍ على قد حاله مونس منها تجاريب == شي يعالج.. وشي يعجز عنه الطبيبي_NEWLINE_يا طيّب العقل ما تكمل بدنياك المطاليب == تطيب لك حاجتين وثالثهن ما تطيبي_NEWLINE_والرزق عند الخالق اللي يعلم الغيب == يرزق ضعيف العزوم ويرزق الشهم النجيبي_NEWLINE_كثر الحرص مارزق فرخ الغراب ولا أشبع الذيب == كم ليلةٍ بات جايعٍ بأطراف الغريبي_NEWLINE_ومن أشعاره الغزلية هذه القصيدة التي تدل على شموخ الشاعر وكبريائه وعزّة النفس، كما تفنن في انتقاء مفرداتها، واختيار الصور الشاعرية الرائعة، والمليئة بالشجن والحنين والوجد:_NEWLINE_البارحة ما هملج الطرف بنعاس == ما فاض من نجمٍ عيوني تخيله_NEWLINE_لا باس يا عيني على السهر لا باس == على وليفٍ فات ما القى مثيله_NEWLINE_عنّا قطع شوف المواصل له ارماس == ولا في يدي من نابي الارداف حيله_NEWLINE_فيما مضى يأخذ جوابي من الراس == واليوم لا عاني.. وأنا ما أعني له_NEWLINE_العشرة اللي ما توثق على ساس == تطيح لو صارت حصون طويله_NEWLINE_يا ونتي منها المعاليق يبّاس == صبري قضى ما باقي إلا قليله_NEWLINE_صبرت صبراً صابني منه وسواس == صبراً له النفس العزيزيه ذليله_NEWLINE_على وليفٍ حال من دونه الياس == والياس طبٍّ للقلوب العليله_NEWLINE_من يتبع المقفي مردّه بالأفلاس == مثل الذي بالقيظ يدفق صميله_NEWLINE_هذي دورب الحب جده ودراس == الله يمضيها بستر.. وجميله_NEWLINE_موفقٍ للخير يا ظبي الاطعاس == لا تحسب الدنيا بأهلها طويله_NEWLINE_الصاحب الغالي تحطه على الراس == واللي يودك لا تدور بديله_NEWLINE_وصلاة ربي عد ما هب نسناس == على نبيٍ وضّح الله دليله
_START_SECTION_
وفاته
_START_PARAGRAPH_
عندما فاجأه المرض أمر صاحب السمو الملكي الأمير سلطان بن عبدالعزيز بنقله بطائرة الإخلاء الطبي إلى المستشفى العسكري بمحافظة الطائف ، حيث توفي عام 1402 هـ عن تسعين عاماً ، رحمه الله واسكنه فسيح جناته.